ካፒቴን አየለ፡- የአፄው ሥርዓት የተለወጠው እንግሊዝ እያለሁ ነው፡፡ ለሥራ ትፈለጋለህና ቶሎ እንድትመጣ ተባልኩ፡፡ ባለቤቴንና ልጆቼን እዚያው ትቼ ወደ አገር ቤት መጣሁ፡፡ እንደመጣሁም የገባሁት የድሮ ክፍሌ ባህር ኃይል ነው፡፡ ነገሮች ሁሉ ጥሩ ሆነው አልጠበቁኝም፡፡ አዲዩ ነህ ተብዬ መኖሪያ ቤት ስለተነፈገኝ ለስምንት ዓመታት ያህል ሆቴል ውስጥ ቆይቻለሁ፡፡ ባለቤቴንና ልጆቼን ተመልሼ እንዳላይም ፓስፖርት ተከለከልኩ፡፡ ባለቤቴ በእንግሊዝ የኢትዮጵያ ኤምባሲ ውስጥ ትሠራ ነበር፡፡ እሷንም ከኢኤልኤፍ (ጀብሃ) አባላት ጋር ግንኙነት አለሽ ብለው ፓስፖርቷን ነጠቋት፡፡ የእንግሊዝ መንግሥት ግን ለባለቤቴና ለልጆቼ ጥገኝነት ፈቀደላቸው፡፡ መኖሪያ ቤትም በነፃ ሰጣቸው፡፡ እኔ ደግሞ ፕሬዚዳንት መንግሥቱ ኃይለ ማርያም ዘንድ ቀርቤ ተጠየቅኩ፡፡ ውጭ አገር የተማርኩት በራሴ ገንዘብ ሳይሆን በመንግሥት ገንዘብ ነው፡፡ ያ የመንግሥት ገንዘብ ደግሞ ከግብር ከፋዮች የተሰበሰበ ነው፡፡ እንግሊዝ የምሠራበት ድርጅት ይከፈለኝ የነበረው ደመወዝ፣ ኢትዮጵያ ውስጥ ከሚከፈለው አሥር እጥፍ የበለጠ ነበር፡፡ ጥቅሜን ብቻ ባይ ኖሮ ሌሎች እንደሚያደርጉት እዚያው እቀር ነበር፡፡ ነገር ግን የግብር ከፋዮች ውለታ አለብኝ ብዬ ተመለስኩ እንጂ እዚህ አገር እናት፣ አባት፣ እህት፣ ወንድም ወይም ዘመድ የለኝም ብዬ ነገርኳቸው፡፡ ይህንን በጥሞና ካዳመጡና ለትንሽ ቀናት ያህል ከቆዩ በኋላ መከላከያ ሚኒስቴር ውስጥ እንዳገለግልና በስተመጨረሻ የኢትዮጵያ ሥራ አመራር ኢንስቲትዩትን በዘመናዊ መንገድ እንዳደራጅና በኢንስቲትዩቱ ማሠልጠኛ ማዕከልም እንዳቋቁም ጠየቁኝ፡፡
